寄中山鶴
作者：張耒
朝代：宋

paragraphs: 矯矯雲外物，本非世所馴。
懷安敗爾性，乃與人相親。
嘎然而長鳴，已愧鴻在雲。
馬羈當受鞭，泉汲寧辭渾。
豈無山中友，初不離鷄羣。
雖無月支料，亦飽松間身。
嗟我少學古，有道羞賤貧。
徑出不自愛，蹉跎曳朝紳。
一爲折腰趨，永愧植杖耘。
時時猶高談，自喜未緇磷。
寄語中山鶴，吾與汝知津。